钦定古今图书集成/方舆汇编/边裔典/第099卷
## 钦定古今图书集成/方舆汇编/边裔典/第099卷

| 钦定古今图书集成 方舆汇编 第九十九卷 |

| |

钦定古今图书集成方舆汇编边裔典

第九十九卷目录

狼牙修部汇考〈锡兰山〉

梁〈武帝天监一则　普通一则　中大通一则〉

明〈成祖永乐一则　宣宗宣德二则　英宗正统二则　天顺一则〉

婆利部汇考

梁〈武帝天监一则　普通一则〉

隋〈炀帝大业一则〉

柯枝部汇考〈盘盘〉

梁〈武帝大通一则　中大通四则　大同一则　简文帝大宝一则〉

唐〈太宗贞观一则〉

明〈成祖永乐四则　宣宗宣德二则　英宗正统一则〉

阿丹部汇考〈丹丹〉

梁〈武帝中大通一则　大同一则〉

唐〈高宗乾封一则〉

明〈成祖永乐二则　宣宗宣德二则　英宗正统一则〉

阿丹部纪事

顿逊部汇考〈典逊〉

梁〈总一则〉

图考〈一则〉

毗骞部汇考〈附诸薄国　马五洲〉

梁〈总一则〉

自然洲部汇考

梁〈总一则〉

边裔典第九十九卷

梁

### 武帝天监十四年狼牙修国遣使入贡

按《梁书武帝本纪》，“天监十四年九月，狼牙修国遣使
献方物。”按《狼牙修传》，狼牙修国在南海中，其界东
西三十日行，南北二十日行，去广州二万四千里。土
气物产，与扶南略同偏多。沈、婆律香等。其俗男女
皆袒而被发，以吉贝为干缦。其王及贵臣乃加云霞
布覆胛，以金绳为络带，金环贯耳；女子则被布，以璎
珞绕身。其国累塼为城，重门楼阁。王出乘象，有幡毦
旗鼓，罩白盖，兵卫甚设。国人说：“立国以来四百馀年，
后嗣衰弱。王族有贤者，国人归之。”王闻知，乃加囚执，
其锁无故自断。王以为神，因不敢害，乃斥逐出境，遂
奔天竺，妻以长女。俄而狼牙王死，大臣迎还为王。二
十馀年死，子婆伽达多立。天监十四年，遣使阿撤多
奉表曰：“大吉天子足下，离淫怒痴，哀愍众生，慈心无
量，端严相好，身光明朗，如水中月，普照十方。眉间白
毫，其白如雪，其色照耀，亦如月光，诸天善神之所供
养，以垂正法”宝，梵行众增，庄严都邑，城阁高峻，如干
陁山，楼观罗列，道途平正，人民炽盛，快乐安稳，著种
种衣，犹如天服，于一切国为极尊胜。天王愍念群生，
民人安乐，慈心深广，律仪清净，正法化治，供养三宝，
名称宣扬，布满世界，百姓乐见，如月初生，譬如梵王
世界之主，人天一切莫不归依，敬礼大吉天子足下，
犹如现前。忝承先业，庆嘉无量。今遣使问讯，大意欲
自往，复畏大海风波不达。今奉薄献，愿大家曲垂领
纳。

### 普通四年十二月狼牙修国遣使献方物

按：《梁书武帝本纪》云云。

### 中大通三年九月狼牙修国奉表献方物

按：《梁书武帝本纪》云云。